ત્યાગ-તપ, સંયમ-સાધના, અભય-અનુકંપા, આત્મનીરિક્ષણ-આત્મશુદ્ધિ, આત્મોદ્ધાર-આત્મસાક્ષાત્કારનું પર્વ પર્યુષણ તેના અંતિમ ચરણમાં છે. દેરાવાસી મૂર્તિપૂજક જૈનો દ્વારા આવતીકાલે સંવત્સરી પર્વની ઉજવણી કરવામાં આવશે. પર્વાધિરાજ પર્યુષણનો આઠમો એટલે કે આવતીકાલનો સંવત્સરીનો દિવસ ખૂબ જ મહત્વનો ગણવામાં આવતો હોય છે. સંવત્સરીના પ્રતિક્રમણમાં વર્ષ દરમિયાન જાણતા-અજાણતા થયેલી નાની-મોટી ભૂલ કે પાપની આલોચના કરી સર્વ જીવોની ક્ષમા માગશે તેમજ ક્ષમા આપશે. શુક્રવારે વહેલી સવારથી જ દેરાસરોમાં દર્શનાર્થે મોટી સંખ્યામાં ભાવિકો જોવા મળશે. દર્શન બાદ જૈનો એક-મેકને 'મિચ્છામી દુક્કડં' કહેશે તેમજ પારણા યોજવામાં આવશે. શનિવારે સ્થાનકવાસી જૈન સમાજ સંવત્સરીની ઉજવણી કરશે.